**Rīga, 2016.gada 6.jūnijā**

Augsti godātam Latvijas valsts Prezidentam

Raimondam Vējoņa kungam

Ministru Kabinetam, Ministru prezidentam Mārim Kučinskim

Ekonomikas ministram Arvilam Ašeradenam

no biedrības „Building Design and Construction Council” (BDCC)

iesniegums.

Vēlamies vērst uzmanību uz visai Latvijas tautsaimniecībai nozīmīgās būvniecības nozares attīstību bremzējošiem faktoriem, kuru cēloņi un izcelsme meklējama valsts institūciju neizdarībā. Vēlamies norādīt - kamēr valsts pārvalde nestrādās produktīvi, ir pilnīgi lieki no valsts institūciju puses bārstīt frāzes un imitēt darbību, kas attiecināmas uz ēnu ekonomikas mazināšanu būvniecības nozarē un citām praktiskajā dzīvē nerealizējamām aktivitātēm ar mērķi uzlabot ekonomisko vidi.

Ar šo vēstuli vēlamies norādīt uz vairākām sekojošām lietām:

**Pirmkārt**

ES līdzfinansējuma iepludināšana būvniecības nozarē šobrīd tiek kavēta dēļ ministriju nespējas izpildīt mājas darbus.

Citējam FM valsts sekretāres vietnieku ES fondu jautājumos A.Eberharda kungu no intervijas žurnālam “Latvijas Būvniecība” 2016/1 (pielikumā publikācija pdf versija):

“...lai plānotās investīcijas varētu ieplūst ekonomikā, ir nozaru ministriju pārziņā, tostarp tā ir dažādu EK noteikto nosacījumu izpilde, tirgus nepilnību izvērtējumi finanšu instrumentu gadījumā, kā arī specifisko atbalsta mērķu īstenošanas nosacījumu jeb spēles noteikumu un kritēriju projektu iesniegumu vērtēšanai izstrāde. Atsevišķās jomās mājas darbi ir paveikti ātrāk, citās – process vēl turpinās.”

**Jautājums** Latvijas Prezidenta kungam Raimondam Vējonim, Ministru prezidentam Mārim Kučinskim, ekonomikas ministram Arvilam Ašeradenam:

*Kad ierēdņiem tiks piemērota atbildība par padarīto un arī nepadarīto? Kāpēc sodi tiek piemēroti tikai uzņēmējiem par daudz mazākiem pārkāpumiem salīdzinot ar naudas plūsmas kavēšanu ieplūšanai lielā tautsaimniecības nozarē, kas vājina Latvijas valsts ekonomiku kopumā un ko vēlētos dēvēt par acīmredzamu sabotāžu?*

**Otrkārt**

Tā vietā, lai savlaicīgi, līdz 2016.gada 18.aprīlim FM būtu izstrādājusi divus tās uzraudzībā esošos topošos tiesību aktus – Publiskā iepirkuma likumprojektu un Sabiedrisko pakalpojumu sniedzēju ieprikuma likumprojektu, ko nosaka ES direktīvas, FM izsūtījusi aicinājumu pašvaldībām, u.c. institūcijām neizsludināt būvniecības konkursus, kuru līgumsumma pārsniedz 5 222 000 EUR.

Citējam 08.04.2016. FM Administrācijas vadītājas I.Braunfeldes izsūtītās vēstules fragmentu:

“No 2016.gada 18.aprīļa līdz brīdim, kad spēkā stāsies jaunie likumi (spēkā stāšanās prognozējamais laiks – šī gada rudens), aicinām, lai mazinātu iespējamos riskus, ka veiktie iepirkumi tiek atzīti par veiktiem neatbilstoši Eiropas Savienības tiesiskajam regulējumam, atlikt iepirkumus, kuros paredzamā līgumcena sasniedz vai pārsniedz Eiropas savienībā noteiktās līgumcenu robežvērtības, uzsākšanu.”

**Jautājums** Latvijas Prezidenta kungam Raimondam Vējonim, Ministru prezidentam Mārim Kučinskim, ekonomikas ministram Arvilam Ašeradenam:

*Kā, kur un vai tiks vērtēta FM ierēdņu neizdarība un savlaicīga likumprojektu neizstrāde, kas negatīvi ietekmē tautsaimniecības attīstību visā Latvijas valstī? Vai tas tiks kvalificēts kā sodāms pārkāpums?*

**Informāciju sagatavoja:**

Biedrības „Building Design and Construction Council” valdes locekle un žurnāla „Latvijas Būvniecība” projektu vadītāja Gunita Jansone, gunita.jansone @inbox.lv, +371 29407147, adrese: BDCC, Sapņu iela 1, Katlakalns, Ķekavas novads LV 2111

Gunita Jansone.

Biedrības „Building Design and Construction Council” valdes locekle un žurnāla „Latvijas Būvniecība” galvenā redaktore Agrita Lūse, agrita.luse@gmail.com, +371 28373794, adrese: BDCC, Sapņu iela 1, Katlakalns, Ķekavas novads LV 2111

Agrita Lūse.

Konceptuālu atbalstu vēstulē paustajam viedoklim ar saviem parakstiem ir izteikuši 12 būvniecības nozares lielo un vidējo uzņēmumu vadītāji. Pielikumā apkopoti uzņēmumu vadītāju parakstīti viedokļi, kuru vadīto uzņēmumu kopējais apgrozījums 2015.gadā ir 209 milj EUR.

Vēršam uzmanību uz būtisku faktu, kas ietekmē nodarbinātību – kamēr tiek kavēta ES līdzfinansējuma pilnvērtīga iepludināšana būvniecības tirgū, vairums reģionos bāzētu uzņēmumu ir spiesti no darba atbrīvot darbiniekus, atsevišķos gadījumos to skaitu samazinot par divām trešdaļām. Reģionos palielinās bezdarbs un rodas kārtējais emigrācijas viļņa risks. Savukārt, daļa uzņēmēju izmanto uzkrājumus, riskējot ar savu ekonomisko “spilvenu” un turpina algot darbiniekus arī dīkstāves laikā ar cerību, uz būvniecības tirgus stabilizāciju.

Cerot uz skaidrojošo atbildi, padomu vai ierosinājumu no valsts augstākajām amatpersonām situācijas produktīvam risinājumam un norādes par to, kādi pasākumi būtu īstenojami būvniecības nozares, kādi valsts institūciju ietvaros.

Biedrības „Building Design and Construction Council” valdes locekles

Gunita Jansone

Agrita Lūse

Pielikums:

Viedokli atbalstījuši:

Māris Ozoliņš, “Monums” valdes priekšsēdētājs, uzņēmuma apgrozījums 2015.gadā vairāk kā 30 milj EUR.

Rolands Orlovskis, “Selva būve” valdes priekšsēdētājs, uzņēmuma apgrozījums 2015.gadā vairāk kā 14 milj EUR.

Nils Treijs, “P.M.G.” valdes priekšsēdētājs, uzņēmuma apgrozījums 2015.gadā gandrīz 8 milj EUR.

Aivars Avotiņš, “Pilsbūve” valdes priekšsēdētājs, uzņēmuma apgrozījums 2015.gadā vairāk kā 3 milj EUR.

Zigurds Kirhners, “UPTK” valdes loceklis, uzņēmuma apgrozījums 2015.gadā gandrīz 7 milj EUR.

Edgars Demidovs, “Gulivers” valdes priekšsēdētājs, uzņēmuma apgrozījums 2015.gadā gandrīz 7 milj EUR.

Māris Stakens, “Prodev” valdes priekšsēdētājs, uzņēmuma apgrozījums 2015.gadā 6,4 milj EUR.

Arvīds Apfelbaums, “A.A.&Būvkompānijas” līdzīpašnieks, uzņēmuma apgrozījums 2015.gadā 5,4 milj EUR.

Ainārs Leitēns, “Velve” valdes priekšsēdētājs, uzņēmuma apgrozījums 2015.gadā 29 milj EUR.

Vladimirs Zommers, “Riga Rent” valdes loceklis, uzņēmuma apgrozījums 2015.gadā 9 milj EUR.

Artjoms Gridņevs, “Tilts” valdes loceklis, uzņēmuma apgrozījums 2015.gadā 25 milj EUR.

Jevgenijs Locovs,“LNK Industries” valdes loceklis, uzņēmuma apgrozījums 2015.gadā 65 milj EUR.